钦定古今图书集成/明伦汇编/官常典/第540卷 > 刘聚
## 钦定古今图书集成/明伦汇编/官常典/第540卷 > 刘聚

按《明外史李震传》：“聚，清丰人。太监永诚从子，为金吾
指挥同知。以夺门功进都指挥佥事，复超擢都督同
知。与讨曹钦，进右都督。成化六年，以右副总兵从朱
永赴延绥，追贼黄草梁，遇伏，鏖战伤颏，麾下力捍之，
乃免。顷之，复犯青草沟，聚与都督范瑾等分道击败
之。永等追寇牛家砦，聚亦据南山力攻，寇大败，追之”
出境。论功，进左都督。以内援，特封宁晋伯。八年冬，代
赵辅为将军，总陕西诸镇兵。寇入花马池，率副总兵
孙钺、游击将军王玺等击却之。还至高家堡，寇复至，
败之。追奔至漫天岭，伏起夹击，又败之。钺、玺别破贼
于井油山。先后获首功二百馀，夺马四百馀匹，牛羊
杂畜二万。捷闻，予世券。其冬，孛罗忽满都鲁、癿加思
兰连兵深入，至秦州、安定、会宁诸州县，纵横数千里，
杀掠三千馀人，失亡畜产十六万。贼退，适王越自红
盐池还，妄以大捷闻，玺书奖劳。顷之，纪功兵部员外
郎张谨劾聚及总兵官范瑾等六将杀被掠者冒功，
部科诸御史交章劾。诏遣给事中韩文勘之。还奏如
谨言所报，首功百五十，真者十九级而已。帝以寇既
遁，置不问。聚寻卒。赠侯，谥“武勇。”